A unu fizu mortu

Coronadu de nues
Tristas, che i su dolu ch’hapo in coro,
Torradu est Dognia Santu
A sa terra. Sas fozas de sos àlvures
Insustas parent in s’oro.
In sos friscos aronzos calchi cantu
De mèrula s’intendet.
E unu entigheddu frittorosu
Andad’in sa campagna,
Donzia tantu, tristu e lamentosu,
Giutendesi unu iazu
De fozas chi tremende andan’in terra
E s’ammuntonant; e paret s’una a s’atera
Chi si fetan corazu
Che bonas sorres giutas in biazu
Da una sorte mala, a morrer prestu.

E deo in cust’iscena
De montes tristos, in custu silenziu
De sa terra chi paret ch’apat pena,
Ando a su campusantu
A piangher, o fizu in sa rughitta
Chi narat e ue a tie postu t’hana;
E in su coro meu hapo unu cantu
Chi mai sa vena mia beneitta
S’uguale hat pensadu.
E mi fritto a lu narrere
A sa terra chi fritta ti custodit,
O fizu disizadu.
Tue iscultalu tottu custu cantu
Che una bella armonia in campusantu,
Iscultalu tott’intreu.
Sos bios de custu cantu addoloradu
No nd’intendant faeddu.
Est tottu pro te su tristu cantu meu,
Poveru mortigheddu.